लिगहरू सुरु हुनेमा सन्देह
कोभिड–१९ संक्रमणको महामारीका कारण बाध्यात्मक स्थगनको स्थितिमा रहेको युरोपका लिग फेरि मैदानमा फर्कने प्रयासमा छ । तर, खेल ब्युँताउनु अगाडि नै धेरै प्रश्न उठेका छन् ।
पेरिस — कोभिड–१९ संक्रमणको महामारीका कारण बाध्यात्मक स्थगनको स्थितिमा रहेको युरोपका लिग फेरि मैदानमा फर्कने प्रयासमा छ । तर, खेल ब्युँताउनु अगाडि नै धेरै प्रश्न उठेका छन् ।खेल सुरु हुनुअगाडि खेलाडी र खेल पदाधिकारीमाथि गरिएको परीक्षणमा केही संक्रमित पाइएपछि सन्देहको स्थिति तयार भएको हो । युरोपमा प्रमुख र ठूला पाँच लिगमध्ये जर्मनी मैदानमा फर्कने पहिलो देश हुने तरखरमा छ, स्पेन, इंग्ल्यान्ड र इटालीलाई उछिनेर ।फ्रान्समा त यसअघि नै लिग अब नहुने घोषणा भइसकेको छ । जर्मनीमा भने डिनामो ड्रेस्डेनका खेलाडीमा संक्रमण पाइएपछि पूरा टिम नै क्वारेन्टाइनमा प्रवेश गरे पनि लिग सुरु गर्ने योजनामा कायम छ, त्यो पनि मे १६ देखि । यी खेल बन्द रंगशालामा दर्शनबिना नै हुनेछ । दोस्रो डिभिजन क्लब ड्रेस्डेनको पूरा टिम शनिबार मात्र १४ दिनको क्वारेन्टनाइनमा गएको हो, दुई नयाँ संक्रमणको घटनाअगाडि आएपछि । जर्मन लिगका सीईओ क्रिस्टियन सेफर्ड मान्छन्, यही निहुँमा समग्र लिग रोकिनुहुन्न ।उनले जर्मन मिडियालाई भनेका छन्, ‘लिग सुरु हुने घोषणा गर्दा नै हामी के तथ्यमा निश्चित थियौं भने यस्तो संक्रमणको घटना अगाडि आउने नै छ ।’ तर कम्तीमा उनी एउटा के तथ्यमा डर मानिरहेका छन् भने अझै केही नयाँ संक्रमणको घटना अगाडि आउने हो भने जुन ३० भित्र लिगका सबै खेल सकाउने योजना भने भताभुंग हुन सक्नेछ । उनी भन्छन्, ‘सम्हाल्नै नसकिने स्थिति पनि आउन सक्छ, त्यसैले अगाडि के हुनेछ, त्यसलाई नै पर्खने काम गरौं ।’दर्शकबिना बन्द रंगशालामा हुने खेलमा बढीमा तीन सय जनालाई एक स्थानमा भेला हुने अनुमति दिइएको छ । त्यो पनि दुवै टिमका खेलाडीदेखि पदाधिकारीसम्म जोडेर । खेल सुरु हुनुअगाडि सबै टिम एक साता क्वारेन्टाइन अभ्यासमा बस्नुपर्नेछ । जर्मन लिगले भनिसकेको छ, अहिलेसम्म १ हजार ७ सय २४ परीक्षण भएको छ माथिल्लो दुई डिभिजनका ३६ क्लबका गरेर । त्यसमध्येबाट केही खेलाडी संक्रमित भेटिएका हुन् ।लन्डन– जुन वा अगस्टभित्र फेरि खेल सुरु गर्ने योजनामा रहेको इंग्लिस प्रिमियर लिगमा ब्राइटनका तेस्रो खेलाडी पनि संक्रमित भेटिएका छन् । उनलाई तत्काल आइसोलेसनमा राखिएको क्लबका प्रमुख कार्यकारी पाउल बारबरले भनेका छन् । ती संक्रमित खेलाडीको नाम भने दिइएको छैन । ब्राइटनमै यसअघि मार्च र अप्रिलमा संक्रमित भएका खेलाडी भने निको भइसकेका छन् । बारबर भन्छन्, ‘हामी चिन्तित छौं । हामीले पछिल्लो समय सबै आवश्यक सुरक्षा उपाय अपनाए पनि हाम्रा खेलाडी संक्रमित भएका छन् ।’अन्य क्लबतर्फ चेल्सी र नर्विचका खेलाडी पनि संक्रमित भएका थिए । यस सूचीमा आर्सनलमा व्यवस्थापक मिखेल आर्टेटा पनि थपिए । लेस्टर, एभरटन र बर्नमाउथका खेलाडी पनि आइसोलोसनमा गएका थिए । ती खेलाडी संक्रमित थिए वा थिएनन् क्लबले खुलाएको छैन । लिग फेरि सुरु गर्ने योजनालाई इंग्ल्यान्डमा ‘प्रोजेक्ट रिस्टार्ट’ नाम दिइएको छ । सबै क्लब एक आपसमा छलफलमा व्यस्त छन् । उनीहरू निचोडमा पुग्ने प्रयास गरिरहेका छन् ।स्पेनमा माथिल्लो दुई डिभिजनका क्लबका खेलाडीलाई व्यक्तिगत प्रशिक्षणको अनुमति दिइएको छ । यो क्रम पछिल्लो सातादेखि सुरु भइसकेको छ । लिगको योजना छ, मध्य जुनभित्र फेरि खेल सुरु गर्ने । आइतबार मात्रै ला लिगाका ५ खेलाडी संक्रमित भेटिए । यस्तै तीन गैरखेलाडीमा पनि संक्रमण पाइयो । ती संक्रमित खेलाडीको नाम बाहिर आएको छैन । ती सबैलाई क्वारेन्टाइनमा राखिएको छ र केही दिनमा फेरि थप परीक्षण हुनेछ ।ला लिगा अध्यक्ष जाभियर टेबासको विश्वास छ, स्पेनी फटबल जुन १२ देखि सुरु हुनेछ । उनी भन्छन्, ‘हामी चाहन्छौं, जुन १२ देखि लिग सुरु होस्, तर यसका लागि अन्य धेरै स्थिति हाम्रो अनुकूल हुनुपर्छ । हाम्रो पनि एकमात्र लक्ष्य सबैको स्वास्थ्य स्थिति राम्रो होस् भन्ने नै हो ।’इटालीको सिरी ‘ए’ मा पनि खेलाडीले व्यक्तिगत प्रशिक्षण सुरु गरिसकेका छन् । यसबीच साम्पडोरिया र फियोरेन्टिनाका केही खेलाडी संक्रमित भएको समाचार पनि आएको छ । इटालीमा टिमले सामूहिक ढंगले अभ्यास सुरु गर्न मे १८ सम्म कुर्नुपर्नेछ । इटालीका खेलकुदमन्त्रीले पनि मानेका छन्, यही दिन र यही बेला फुटबल फर्कन्छ भनेर भन्न सकिने स्थिति छैन । अझ यो काम असम्भवजस्तै छ । कम्तीमा एसी मिलानका प्राविधिक निर्देशक पाउलो माल्दिनी र युभेन्ट्सका खेलाडी पाउल डिबाला संक्रमित भएर पनि निको भइसकेका छन् । पोर्चुगलमा पनि तीन खेलाडीमा संक्रमण भेटिएको छ ।